text: Nu rykker dagplejen ud i det fri
  08 maj 2017 kl. 17.58
  Skovbørnehaver har vi kendt i mange år. Men nu rykker dagplejen også ud i det fri. I Haderslev er børnene i en dagpleje uden for hele dagen.
  19 dagplejere over hele landet har valgt at lægge alle aktiviteter udendørs. Selv middagsluren foregår i fri luft.
  Majbritt Holzmann står bag den private dagpleje i Haderslev, hvor børnene er ude - fra de bliver afleveret, og til de bliver hentet. Og dagplejen er populær, så der er venteliste til pladserne.
  - Vi synes, det er vigtigt, at børnene får røde æblekinder. Får den friske kulør. Vi har ikke alle de der baktusser, som man tit kan have indenfor. Vi har næsten aldrig syge børn, og det er simpelthen fordi vi er udenfor, siger hun til TV SYD.
  Spring-ud-i-naturen-flaget viser, at dagplejen her gør ekstra meget ud af, at børnene kan træne deres motorik i naturen.
  - Jeg synes, børnene er rigtig gode. De går på ujævnt terræn, så de lærer at løfte benene på en anden måde, end hvis det er et gulvtæppe, de går på, eller et trægulv.
  
  